钦定古今图书集成/明伦汇编/氏族典/第088卷 > 卢藏用
## 钦定古今图书集成/明伦汇编/氏族典/第088卷 > 卢藏用

按《唐书卢藏用传》：“藏用字子潜，幽州范阳人。父璥，魏
州长史，号才吏。藏用能属文，举进士，不得调，与兄征
明偕隐终南、少室二山，学炼气为辟谷。长安中，召授
左拾遗。武后作兴泰宫于万安山，上疏谏，不从。姚元
崇持节灵武道，奏为管记。还应县令举，甲科，为济阳
令。神龙中，累擢中书舍人，数纠駮伪官，历吏部黄门”
侍郎、修文馆学士。坐亲累，降工部侍郎，进尚书右丞。
附太平公主。主诛，元宗欲捕斩藏用，顾未执政，意解，
乃流新州。或告谋反，推无状，流驩州。会交趾叛，藏用
有捍御劳，改昭州司户参军，迁黔州长史，判都督事。
卒于始兴。藏用善蓍龟、九宫术，工草隶、大小篆、八分，
善琴弈，思精远，士贵其多能。